Bekkjarfulltrúastarf í Norðlingaskóla er með þeim hætti að fjórir fulltrúar foreldra eru að meðaltali úr hverjum árgangi og gegnir hver bekkjarfulltrúi störfum í tvö ár í senn . Árlega koma því tveir nýir fulltrúar inn en tveir sitja áfram . Að vori vinnur stjórn foreldrafélagsins með skólastjórnendum og umsjónarkennurum að því að manna bekkjarfulltrúastöður fyrir næsta skólaár til að skipulag starfsins geti hafist sem fyrst á haustdögum . Á haustdögum verður sendur tölvupóstur til forráðamanna nemenda skólans þar sem fram kemur yfirlit yfir bekkjarfulltrúastöður . Viðburðir á vegum bekkjarfulltrúa og foreldrafélags Í Norðlingaskóla er stefnt að því að bekkjarfulltrúar í hverjum árgangi : Skipuleggi a.m.k. eina skemmtun eða viðburð fyrir nemendur á hvorri önn . Aðstoði umsjónarkennara við að halda svokölluð bekkjarkvöld / bekkjarskemmtanir í skólanum a.m.k. einu sinni á skólaárinu . Haldi foreldrakvöld í hverjum árgangi að hausti þar sem foreldrar fá tækifæri til að hittast og kynnast og stuðla að sameiginlegum áherslum í uppeldinu eins og t.d. útivistartíma , ýmsu sem snýr að afmælum nemenda og öðru samráði sem stuðlar að sterkri samstöðu foreldra . Stuðli að góðu upplýsingaflæði til foreldra og aðstoði kennara og stjórn foreldrafélagsins m.a. við að koma boðum til foreldra um ýmsa viðburði sem bæði bekkjarfulltrúar , stjórn foreldrafélagsins og skólinn stendur fyrir . Viðburðir sem bekkjarfulltrúar standa fyrir eru fjölbreyttir . Árgangar halda sínar bekkjarskemmtanir eða bekkjarkvöld á þann hátt að umsjónarkennarar hafa skipulagt með nemendum uppákomu sem tengist skólastarfi nemenda og foreldrum er boðið að koma og sjá afraksturinn . Oft eru því haldnar uppskeruhátíðir í kringum smiðjulok eða sérstök nemendaverkefni . Einnig standa bekkjarfulltrúar fyrir skemmtunum í samráði við nemendur og má þá helst nefna spilakvöld , gistingu í skólanum , skautaferðir ásamt bíó - og leikhúsferðum .